Danko, Andrej, predseda NR SR (2018-11-27):
Pán Dostál, verím, že tu ostanete. Rád vám naložím tiež (vyslovené s pobavením, reakcie z pléna). To áno, áno. Takže dovoľte mi, vážení páni poslanci a panie poslankyne, asi sa zhodneme na tom, že najviac tým Židom ubližovali Nemci. Nemci; hrdý, úspešne, ekonomicky úspešný národ, a dnes jeho predstavitelia nemajú problém ísť aj k Múru nárekov, aj sa ukloniť, aj dať veniec. Pýtam sa prečo? Prečo presadzujú sankcie, budujú Nord Stream, prečo hrajú s Bundestagom futbal v ruskej Dume, ktorú vy neviete pochopiť? Prečo sa snažia nadviazať vzťahy na západ, na východ, nekrčiť sa? My sme malý národ a stáročia sme chceli svoj štát. A ja som na to hrdý. A myslel som si, že taká politika nemôže zaujímať už voličov, pretože, odpustite mi, slová, ktoré ste dnes pustili, najmä poslanci ĽSNS, to patria do roku 1939, možnože tak po vojne sa ešte mohli hádať komunisti s demokratmi. A dnes máme moderné Slovensko. Slovensko, ktoré je členom Európskej únie, Slovensko, ktoré musí mať dobré vzťahy aj s Izraelom, aj s Ruskom, aj s Nemeckom, aj so Spojenými štátmi, aj s Kanadou. Možno by som vás mal častejšie brať na zahraničné návštevy. No len škoda, že vás tam nepustia na žiadne rokovanie, a ako som povedal, ani v Dume. Ja by som vám rád ukázal, ako sa aj národy, ktoré si ublížia, aj ľudia, ktorí si ublížia, ako sa vedia spolu rozprávať. Ako sa proste... Pani Blahová, kľud. Ako sa proste prekonávajú problémy. To sa týka aj politiky našej strany. My nie sme skostnatení. Ja som sa snažil urobiť zo SNS novú, modernú stranu. To, že sú v politike ľudia, ktorým každý smrdí, ako pani Žitňanská a Dostál, to je pravda. Oni majú pocit toho, že oni majú absolútnu pravdu, oni majú právo hodnotiť práce, vyjadrovať sa, oni majú právo ku všetkému sa svojou absolútnou pravdou a pocitom božskosti vyjadrovať, hodnotiť. A kde vy beriete ten pocit, aby vy ste sa vyjadrovali ku mne? Kde, vy konkrétne? Aby ste vy mňa hodnotili. Politický autista mňa bude hodnotiť. A koho vy chcete viesť? Akú stranu? OKS? A je to pravda, čo povedal dnes pán minister Kaliňák, bývalý minister, že ste oklamali volebnú komisiu a tu vystupujete ako predseda OKS. A niekedy vás už mám tak (rečník si priložil ruku k čelu). Dokážem v relácii vzdorovať, ale už tak poobede o siedmej po tých troch, štyroch hodinách, zľava, sprava, mám toho plné zuby. A poviem vám prečo. Aj táto vláda sa ťažko rodila. Prekonať maďarsko-slovenský problém nebolo ľahké. To, že to niektoré denníky, ako som aj dnes povedal, slniečkarské, vidia len z jednej strany, mi je ľúto. Ale snažím sa už tretí rok hľadať kompromis, dať vám ruku, ktorú vy stále len opľúvate. Ale takisto ju opľúvate vy. Ako chcete vládnuť? Jeden extrémizmus, druhý extrémizmus. Za to, že je tu extrémizmus, pán Dostál, môžte aj vy, pretože predostierate svoje autistické videnie sveta. Predostierate svoj patent na rozum. Keď si zoberiem, k čomu všetkému vystupujete, čomu všetkému vy rozumiete, no vás je tu škoda. A čo mi najviac vadí, to vaše povýšenectvo. Takže dovoľte mi, aby som ešte raz povedal, prečo definícia antisemitizmu. Definícia antisemitizmu, aby sa historické traumy prekonávali. Majú právo na svoj názor, tak ako vy máte právo na svoj názor. Toto má byť kompromis. Historický, aby netraumatizoval ľudí. A znova, práve preto predseda SNS. Prečo tam nie je môj podpis? Lebo som nebol vtedy v Národnej rade, páni. Ale viem o tom, čo robia moji poslanci a som na nich hrdý. Vzťahy v našej strane nie sú založené na príkazoch. My sme si niečo museli oddrieť, aby sme tu sedeli. A boli sme podceňovaní aj zľava, aj sprava. A to isté sa deje dnes, ale v dobrom úmysle sa snažíme hľadať kompromis. Ale ak nás budete urážať, budeme reagovať aj my, ale nie urážkou, ale bránením sa už. V pude sebazáchovy vám hovorím, že neviem, kde vy beriete právo mňa ponižovať. Konkrétne vy. Takže ešte raz. Verím, že definícia antisemitizmu nájde podporu v Národnej rade. Áno, potrebujeme mať dobré vzťahy s Izraelom. So strategickou, technologickou veľmocou, ktorá je fenoménom v digitálnej bezpečnosti, ktorú si obchádzajú i ľudia, ako je prezident Zeman, na ktorého som včera bol hrdý, pretože takého prezidenta potrebuje Slovensko. Nie takého, ktorý ide k Porošenkovi. Takého, ktorého prijmú v Rusku, v Amerike, v Číne. Pán Poliačik, ukážte najprv, koľko ste dostali peňazí od tých istých oligarchov, ktorých platí Denník N, a šíria takéto blbosti, z ktorých vzniká extrémizmus na Slovensku. Najväčšie umenie... No vy už toho máte. Najväčšie umenie (reakcie z pléna), najväčšie umenie... No aj Matúš Vallo, či čo ste to urobili. Ešte raz (reakcie z pléna), ešte raz, poprosím vás, ak bude každý stále presadzovať svoj názor, spoločnosť sa nepohne. Snažte sa o kompromis. Ja vám prajem, aby ste raz boli premiéri, ministri, aby ste to riadili. Ale bojím sa o Slovensko, bojím sa, keď vidím šialencov v opozícii, ultranázory, ľudí, ktorí myslia, že majú patent na absolútnu pravdu. Politika je o kompromise, ale ak si vás Slováci zvolia, ja sa budem na to pozerať, ale verím, že taká chvíľa nenastane. Za tým návrhom stojím a prosím vás o podporu, prosím vás o pochopenie, že to má byť symbol novej éry zabudnutia minulosti tak, aby sme nemali vyčítané hriechy našich predkov. Ďakujem.